Dôvodová   správa

Všeobecná časť

Návrh nariadenia vlády Slovenskej republiky, ktorým sa ustanovujú zvýšené platové tarify štátnych zamestnancov (ďalej len „návrh nariadenia vlády“) sa predkladá v súlade        s § 113 ods. 1 zákona č. 400/2009 Z. z. o štátnej službe a o zmene a doplnení niektorých zákonov v znení neskorších predpisov (ďalej len „zákon o štátnej službe“), ktorý splnomocňuje vládu Slovenskej republiky na jeho vydanie.

V zmysle ustanovenia § 2 ods. 3 písm. c) zákona č. 2/1991 Zb. o kolektívnom vyjednávaní v znení neskorších predpisov sa zmluvné strany v rámci kolektívneho vyjednávania dohodli  na obsahu Kolektívnej zmluvy vyššieho stupňa v štátnej službe na rok 2015 (ďalej len „kolektívna zmluva“). Kolektívna zmluva bola podpísaná 10. decembra 2014.

Podľa čl. II bodu 3 kolektívnej zmluvy sa platové tarify štátnych zamestnancov            s účinnosťou od 1. januára 2015 zvýšia o 1,5% a s účinnosťou od 1. júla 2015 sa zvýšia o ďalšie 1%. V tejto súvislosti sa navrhuje vydanie jedného nariadenia vlády s delenou účinnosťou.

Podľa § 113 ods. 2 zákona o štátnej službe zvýšenie platových taríf a termín účinnosti ich zvýšenia podľa kolektívnej zmluvy vyššieho stupňa na  rok 2015 sa zahrnie do návrhu zákona o štátnom rozpočte na rok 2015.   

Zvýšenie platových taríf štátnych zamestnancov bude mať negatívny vplyv na  rozpočet verejnej správy.
 
Dopad zvýšenia platových taríf na rozpočet verejnej správy v roku 2015 a v ďalších rokoch  je uvedený v doložke vybraných vplyvov. Finančné prostriedky na realizáciu návrhu nariadenia vlády budú zabezpečené v rámci výdavkov rozpočtu verejnej správy na roky 2015 až 2017.
 
Predložený návrh nariadenia vlády má pozitívny sociálny vplyv na hospodárenie obyvateľstva, nemá vplyv na podnikateľské prostredie, životné prostredie ani informatizáciu spoločnosti. 
Návrh nariadenia vlády je v súlade s Ústavou Slovenskej republiky, s medzinárodnými zmluvami a medzinárodnými dokumentmi, ktorými je Slovenská republika viazaná, s právom Európskej únie a ďalšími všeobecne záväznými právnymi predpismi.